Σαν να μη σταμάτησαν ποτέ οι επίσημες υποχρεώσεις της φέρθηκε η ΑΕΚ.



Απόλυτα σοβαρή και συγκεντρωμένη, η πρωταθλήτρια αντιμετώπισε σοβαρότατα το φιλικό με τα Τρίκαλα και επικράτησε ακόμα ευκολότερα απ’ όσο δείχνει το ευρύ 4-1.



Παρά τις πολλές αλλαγές (εξαιτίας και της απουσίας των διεθνών) οι «κιτρινόμαυροι μπήκαν φουριόζοι στο γήπεδο.



Πριν καν συμπληρωθεί λοιπόν το πρώτο τέταρτο, είχαν σκοράρει ήδη τρεις φορές: Με τον Γιακουμάκη (που ξαναβρήκε την επαφή του με τα δίχτυα) να εκμεταλλεύεται την κακή έξοδο του Ταΐρη σε κόρνερ και ν’ ανοίγει το σκορ στο 2’.



Με τον Λόπες να επιβεβαιώνει εκ νέου τις επιθετικές ικανότητες που επίσης διαθέτει (πλασάροντας όμορφα σε τετ-α-τετ στο 9’. Και με τον Γαλανόπουλο να τινάζει τα δίχτυα στο 12’ με δυνατό σουτ εκτός περιοχής.



Κάπου εκεί οι γηπεδούχοι αντέδρασαν και μείωσαν με τον Συμελίδη, έπειτα από λάθος του Λόπες και αδράνεια του Τσιγκρίνσκι (ο οποίος έδειξε ότι χρειάζεται λίγο χρόνο για να επανέλθει πλήρως).



Ωστόσο η ΑΕΚ δεν πτοήθηκε και έπειτα από μια ακόμα εξαιρετική ενέργεια του Γαλανόπουλου, που πέρασε όποιον βρήκε μπροστά του πριν πασάρει στον Κλωναρίδη, ο τελευταίος έγραψε (από το 26’ κιόλας) το τελικό σκορ.



Κι αυτό διότι το υπόλοιπο του αγώνα δεν ήταν εξίσου καταιγιστικό, αλλά επέτρεψε στον Γιαννιώτα να κάνει το ντεμπούτο με τα κιτρινόμαυρα (μπήκε αλλαγή στο 61’) και στον Μαρίνο Ουζουνίδη να δίνει χρόνο συμμετοχής σε όλους τους παίκτες του.



Έτσι, τη σταδιακή του επανένταξη ξεκίνησε και ο Μοράν, ενώ ακόμα καλύτερο ρυθμό βρήκαν οι Άλεφ και Τσόσιτς, οι οποίοι ήταν οι μόνοι «κιτρινόμαυροι» που έπαιξαν σε όλο το 90λεπτο.







Οι ενδεκάδες των ομάδων



Α.Ο. Τρίκαλα (Ράτκο Ντόστανιτς): Ταΐρης, Πάνος (12’ λ.τ. Γκουγκούδης), Γκόλιας (80’ Νιάρος), Γκότοβος, Πατσατζόγλου, Τσιάρας (68’ Γκατζολάρι), Τσιμίκας (80’ Ηλιάδης), Γιουκαρής, Ρούνεϊ (68’ Σταματάκος), Συμελίδης (63’ Μακρίδης), Ράντι (86’ Αλμπάνης)



ΑΕΚ (Μαρίνος Ουζουνίδης): Τσιντώτας (61’ Γιαννίκογλου), Λόπες (46’ Γιαννούτσος), Τσόσιτς, Τσιγκρίνσκι (46’ Σβάρνας), Γκάλο (61’ Λαμπρόπουλος), Γαλανόπουλος (46’), Άλεφ, Κλωναρίδης (61’ Γιαννιώτας), Γιούσης, Αϊντάρεβιτς (61’ Πόνσε), Γιακουμάκης (70’ Σιμόες)